Zenia Stampe (RV), 2014-05-08:
Vores udgangspunkt er selvfølgelig også, at vi gerne vil afvente udvalgsarbejdet, så vi får et lidt bedre billede af, hvad sådan en inkorporering helt konkret vil betyde for danske børn.
Sådan som vi tror tingene forholder sig, er det her jo i hvert fald ikke noget, der kan forværre danske børns retsstilling eller situation, for jeg går ikke ud fra, at man kan bruge børnekonventionen til ligefrem at gøre børns rettigheder dårligere i Danmark.
Tværtimod vil det jo være en måde, især hvis man også tilslutter sig tillægsprotokollen, som er kommet for nylig, at gå videre til FN-systemet på, hvis man faktisk mener, at man heller ikke har fået de rettigheder, man mener man egentlig har krav på efter FN's børnekonvention, altså at den danske lovgivning ikke garanterer en de rettigheder.
Der tror jeg altså, at man skal passe på med at være lidt for selvgod her.
Jeg synes, det er et utrolig dårligt argument at sige, at de her konventioner mest er for sådan nogle lande, som ikke rigtig har styr på det med rettigheder, så vi andre behøver dem ikke.
Hvis jeg sad nede i Afrika og havde et meget, meget lavt BNP og i øvrigt havde rigtig svært ved at brødføde min befolkning, så ville jeg nok sige: Prøv at høre, hvis de rige lande ikke kan finde ud af at overholde de her rettigheder og ikke tør at blive kigget i kortene, hvorfor skulle vi så?
Vi kæmper med mange andre problemer.
Vi kæmper for, at børn overhovedet får lov til at overleve.
Danske børn kan altså ikke blive stillet dårligere af, at vi inkorporerer børnekonventionen og måske ligefrem tilslutter os tillægsprotokoller.
Dertil kommer, at jeg er fuldstændig sikker på, at hvis vi skal have lande, der har svært ved at overholde børnekonventionen i forhold til børn, til at lytte, altså hvis vi skal have dem til at prioritere det her område, så må vi jo gøre det ved at gå foran og sige, at vi godt tør lade andre kigge os i kortene.
Det burde vi ikke være så bange for, for vi har orden i eget hus.
Men hvis man er bange for det her, er det jo, fordi man er bange for, at der er sager, hvor FN så kan komme og sige: I overholder ikke børnekonventionen.
Nu fik jeg så ikke spurgt dem, der har været imod, men der er egentlig noget, jeg er lidt interesseret i at vide.
Hvis man nu forestiller sig en situation, hvor vi, hvis nu vi tilslutter os tillægsprotokollen, ligefrem kan klage og få en sag vurderet, kunne man så forestille sig en situation, hvor f.eks. Dansk Folkeparti, som virkelig kæmper for børn og handicappede og alle de svageste grupper i samfundet, så sagde: Nej, det kan godt være, at der er kommet en udtalelse fra FN om, at vi ikke har behandlet det her barn ordentligt, og at den her kommune har overskredet børnekonventionen, men det er vi ligeglade med, for det er jo bare FN, og vi vil bare følge dansk lovgivning?
Det ville i hvert fald undre mig, fordi Dansk Folkeparti f.eks. altid gerne vil stille sig på barnets rettigheders side.
Så vi vil selvfølgelig gerne, for lige at opsummere min pointe, afvente det her udvalgsarbejde, så vi konkret ved, hvad det vil få af betydning, så vi også kan få en vurdering af tilslutningen til tillægsprotokollen, som jo er sådan et andet spørgsmål, men vi er umiddelbart meget positive, for vi tror kun, det kan gavne danske børns rettigheder, og vi tror også kun, at det kan gavne børns rettigheder i resten af verden og især i de lande, hvor man altså ikke er så godt stillet som i Danmark.